b'\n_START_ARTICLE_\nDanmarks Naturfredningsforening\n_START_SECTION_\nHistorie\n_START_PARAGRAPH_\nForeningen blev stiftet 21. april 1911 p\xc3\xa5 Palace Hotel i K\xc3\xb8benhavn som "Forening for Naturfredning". I de f\xc3\xb8rste mange \xc3\xa5r var foreningens idem\xc3\xa6ssige fundament fredning af \xc3\xa6stetiske grunde og for at sikre befolkningen adgang til strand og skov, is\xc3\xa6r til \xc3\x98resundskysten og Dyrehaven. Allerede i 1912 sattes ind med en kampagne mod skovsvin. Sloganet var: Madpapir og \xc3\xa6ggeskaller, Pynter ej i skovens haller. Modstand mod reklameskilte langs landevejene, bevaring af vejtr\xc3\xa6er og kampesten stod ogs\xc3\xa5 h\xc3\xb8jt p\xc3\xa5 foreningens prioriteringsliste. Foreningens medlemstal passerede 3000 i 1925. Samme \xc3\xa5r skiftede den navn til Danmarks Naturfredningsforening som tegn p\xc3\xa5 at den var landsd\xc3\xa6kkende._NEWLINE_Med \xc3\xa6ndringen af Naturfredningsloven i 1937 fik foreningen ret til at rejse fredningssager. Dette resultat opn\xc3\xa5edes ved personlig indgriben af statsminister Thorvald Stauning. Foreningens medlemstal toppede med 260.784 medlemmer i 1987.'